delhi-ncr news | Date: 23-Jun-2019 | 14:03:18
दिल्ली भारतीय जनता पार्टी (भाजपा) के प्रदेश अध्यक्ष मनोज तिवारी ने बड़ा बयान दिया है. मनोज तिवारी ने कहा है कि वे अपने संसदीय क्षेत्र में मस्जिदों का सर्वे कराएंगे. उन्होंने अन्य सार्वजनिक स्थलों के सर्वे की भी बात कही. इससे पहले पश्चिमी दिल्ली से भाजपा सांसद प्रवेश साहिब सिंह वर्मा ने भी मस्जिदों के सर्वे की मांग उठाई थी. बाद में उन्होंने दिल्ली पुलिस कमिश्नर अमूल्य पटनायक को चिट्ठी लिखकर शिकायत दर्ज कराई कि मस्जिदों के सर्वे की बात उठाने के चलते उन्हें जान से मारने की धमकी मिल रही है.
तिवारी ने खुद किया मैसेज सार्वजनिक !
मनोज तिवारी को उनके मोबाइल फोन पर मैसेज भेजकर धमकी दी गई है. तिवारी ने खुद यह मैसेज सार्वजनिक किया है. इस घटना की जानकारी पुलिस को दे दी गई है. दिल्ली पुलिस के कमिश्नर अमूल्य पटनायक ने मामला स्पेशल टीम के हवाले कर दिया है. इससे पहले दिल्ली भाजपा मुख्यालय को बम से उड़ाने की धमकी मिली थी. पुलिस ने तुरंत कार्रवाई करते हुए कर्नाटक के मैसूर में रहने वाले उस कॉलर को गिरफ्तार कर लिया जिसने धमकी दी थी.
सड़कों पर बढ़ी अवैध मस्जिदों की संख्या !
अभी हाल में प्रवेश वर्मा ने दिल्ली के उप राज्यपाल को पत्र लिख कर शिकायत की थी कि दिल्ली की सड़कों पर अवैध मस्जिदों की संख्या ज्यादा बढ़ गई है जिससे ट्रैफिक पर बुरा असर पड़ रहा है. इस शिकायत के बाद सोशल नेटवर्किंग साइट टि्वटर पर उन्हें कथित तौर पर धमकियां दी गईं. प्रवेश वर्मा ने खुद इसकी शिकायत दिल्ली पुलिस कमिश्नर अमूल्य पटनायक से की.